AQShda “Qo‘zichoqlar sukuti” filmi suratga olingan uy sotuvga qo‘yildi

Rejissor Jonatan Demmining “Qo‘zichoqlar sukuti” nomli mashhur trilleri suratga olingan uy sotuvga qo‘yildi, biroq hali xaridorini topgani yo‘q. Bu haqda “TASS” xabar bermoqda.

Pensilvaniya shtatining Perriopolis shaharchasida joylashgan uch qavatli koshona avvaliga 300 ming dollarga baholandi, biroq xaridor topilmagach, bahosi 250 ming dollargacha pasaytirildi. “Uy ko‘pchilikka tanilgani uning tezda sotilishini kafolatlamaydi. Balki kimdir uni tomosha qilgisi kelar, lekin ko‘chmas mulk xarid qilish umuman boshqa narsa”, — deya ta’kidlaydi ekspert Erik Gyunter.
Entoni Xopkins va Jodi Foster bosh rollarni o‘ynagan triller 1991-yili beshta “Oskar”ni qo‘lga kiritgan, 2011-yilda esa AQSh filmlari milliy ro‘yxatiga kiritilgandi.